PATVIRTINTA

Šakių rajono savivaldybės tarybos

2016 m. balandžio 22 d. sprendimu Nr. T-158
RAJONO SAVIVALDYBĖS TERITORIJOJE ESANČIŲ KAPINIŲ SĄRAŠO SUDARYMO IR SKELBIMO INTERNETO SVETAINĖJE TVARKOS APRAŠAS

I. Bendrosios nuostatos
1. Šakių rajono savivaldybės teritorijoje esančių kapinių sąrašo sudarymo ir skelbimo interneto svetainėje tvarkos aprašas (toliau – Aprašas) nustato Šakių rajono savivaldybės (toliau – Savivaldybė) teritorijoje esančių kapinių sąrašo sudarymo ir duomenų bei informacijos Savivaldybės interneto svetainėje apie jos teritorijoje esančias kapines skelbimo tvarką.

2. Apraše vartojamos sąvokos atitinka Lietuvos Respublikos žmonių palaikų laidojimo įstatyme vartojamas sąvokas.

II. KAPINIŲ SĄRAŠO SUDARYMAS, ATNAUJINIMAS IR VIEŠINIMAS
3. Savivaldybės teritorijoje esančių kapinių sąrašas sudaromas vadovaujantis Kapinių sąrašo sudarymo reikalavimų ir skelbimo savivaldybių interneto svetainėse tvarkos aprašo, patvirtinto Lietuvos Respublikos Vyriausybės 2008 m. lapkričio 19 d. nutarimu Nr. 1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ nustatytais reikalavimais ir forma. 

4. Į Savivaldybės teritorijoje esančių kapinių sąrašą (toliau – kapinių sąrašas) įrašomos visos jos teritorijoje esančios kapinės. 

5. Sudarytas kapinių sąrašas derinamas su seniūnijų, kurių teritorijoje yra kapinės, seniūnais. 

6. Kapinių sąraše nurodomi šie duomenys:

6.1. kapinių pavadinimas (jeigu yra) ir kapinių vieta: gyvenamosios vietovės pavadinimas, seniūnijos (jeigu įsteigta) pavadinimas, adresas (jeigu yra) ar su kapinėmis besiribojančios gatvės (jeigu yra) pavadinimas (jeigu nėra kapinių adreso);

6.2. kapinių statusas ir sprendimo dėl kapinių statuso suteikimo priėmimo subjektas, data ir numeris;

6.3. kapinių plotas (hektarais);

6.4. žyma apie kapinių žemės sklypo registraciją Nekilnojamojo turto registre (įregistruotas/neįregistruotas). Jeigu sklypas įregistruotas, – registracijos data ir unikalus numeris;

6.5. žyma apie kapinių registraciją Kultūros vertybių registre (registruotos/neregistruotos). Jeigu sklypas registruotas, – unikalus kodas;

6.6. kapinių prižiūrėtojo vardas, pavardė, telefono numeris (jeigu prižiūrėtojas – fizinis asmuo) arba pavadinimas, buveinė, darbuotojų, į kuriuos galima kreiptis informacijos, vardai, pavardės ir telefono numeriai (jeigu prižiūrėtojas – juridinis asmuo ar kita organizacija).

7. Kapinių sąrašą savo įsakymu tvirtina Savivaldybės administracijos direktorius.

8. Kapinių sąrašo duomenų atnaujinimą inicijuoja seniūnai, pateikdami pasikeitusius duomenis Savivaldybės administracijos Ūkio skyriui ne vėliau kaip per 3 darbo dienas nuo sąrašo duomenų pasikeitimą patvirtinančios informacijos gavimo. 
9. Ūkio skyrius per 5 darbo dienas atnaujina ir viešina įstatymų, teisės aktų nustatyta tvarka patvirtintą ir atnaujintą kapinių sąrašą Savivaldybės interneto svetainėje www.sakiai.lt.

